Kokkuvõte ETSRI eestikeelse ülikooli aastapäeva tähistamisest.

Eesti Teaduslik Selts Rootsis tähistas 1. detsembril 2017 eestikeelse ülikooli aastapäeva Eesti Maja suures saalis. Osavõtt oli rahvarohke. ETSRi liikmete ja teiste külaliste seas osales ka Eesti suursaasik Rootsis Pr. Merle Pajula. Ürituse avas ETSRI esinaine Pr. Evelin Tamm, misjärel anti sõna Pr. Pajulale. Mõlemad tõstatasid oma kõnes Tartu Ülikooli tähtsust Eesti arengus ning Pr. Pajula tegi ettepaneku, et EV100 aastal võiks ETSR ja TÜ üheskoos emakeelse ülikooli aastapäeva tähistada.

Õhtu jätkus Prof. Martin Ehala ettekandega tema vastilmunud raamatu põhjal ”Identiteedi märgid: kuumad ja külmad kooslused- kuidas rahvad tekivad ja kaovad”. See raamat ilmub eestikeelsena selle aasta märtsis. Esmalt avaldas prof. Ehala tänu ja heameelt, et just teda oli kutsutud esinema Stockholmi, kuna siin elavad ka tema õde ja paljud sõbrad. Ta alustas oma ettekannet metafooriga inimkooslusest kui kalaparvest, kus iga inidiviid on osa kollektiivist. Kollektiivne identiteet määratleb, kes on rühma liige ning rühmaliikmed jagavad väärtussüsteemi. Kollektiivne identiteet vähendab määramatust, distsiplineerib, võimaldab kollektiivset tegutsemist, tõstab ka enesehinnangut ning on ühiskonna sidususe aluseks.

Edasi jätkus ettekanne identiteedist kui märgist. Iga sõna on märk, millel on nii sisu kui ka kuju ehk signaal. Näiteks identiteedi sisuks on tuumväärtused, stereotüübid, uskumused ja müüdid samas kui identiteedi signaalideks võivad olla keel, rass, praktikad, riietus ja sümbolid. Ühel isikul saab olla mitmeid identiteete. Samasse gruppi kuulujaid seob emotsionaalne side ja ühtekuuluvustunne. Kuumas koosluses on indiviidil tugev emotsionaalne side identiteediga ning rühma huvid kaaluvad üle üksikisiku huvid. Ühistegutsemine on naturaalne ja sundimatu sellises koosluses. Külmas koosluses on seevastu side identiteediga nõrk, üksikisiku huvid on tähtamad kollektiivsetest ning puudub valmidus ühiseks tegutsemiseks ent seaduste toel on siiski võimalik edasi püsida. Prof. Ehala tõi näiteid Euroopast Jugoslaavia ühendamise ja lagunemise näitel ning võrreldes väikseid ja kuumi rahvuseid suurte kuid külmadega. Edasi kulges ettekanne multikultuursuse, migratsiooni, rahvusluse ja integratsiooni teemadel. Teine maailmasõda stigmatiseeris rahvusluse ning peale seda lastigi ravusel kui identiteedil hääbuda. Prof. Ehala ei usu, et kuumad kooslused suudaks külmadesse assimileeruda, pööras tähelepanu multikultuursele killustatusele, mis toob kaasa kõrgeid kulutusi turvalisuse ning riigi toimimise tagamiseks kuna pole jagatud identiteeti.

Ettekanne jätkus küsimustega eesti venelaste ning Pronksiöö teemadel. Prof. Ehala ei saa pahaks panna, et Putin oma rahva identiteeti tugevdab ning mõistab venelaste haavumist ning tegutsemist, kui Eesti riik nende tuumikväärtusi ründas.

Õhtu jätkus Toomas Tuulse klaveriettekandega. Ta mängis Eduard Tubina, Heino Elleri ja Arvo Pärdi loomingut. Palade vahele luges Kairi Illison luulet Marie Underilt, Uno Merestelt ning Kristina Ehinilt. Üritus lõppes ühise EV hümni laulmisga, esinejate tänamise ning õhtusöögiga.

Helena Faust ETSRI abiesimees- sekretär

Pilt 1: Prof. Martin Ehala ettekande alguses

Pilt 2. Peale õhtusööki. Vasakult Toomas Tuulse, ETSRI esinaine Evelin Tamm, Prof. Martin Ehala, suursaadik Pr. Merle Pajula, Helena Faust, Sirle Sööt.